बिना कष्ट के अग्नि की सहायता से चिकित्सा ही अग्निकर्म : प्रो. शर्मा
लोह,ताम्र, रजत, वंग, कांस्य या मिश्रित धातु से बनी अग्नि शलाका से शरीर के दर्द वाले हिस्से पर विशेष उर्जा (गर्मी) देकर राहत दिलाने की सदियों पुरानी तकनीक ही “अग्निकर्म’ है। यह शरीर की विभिन्न मांसपेशियों और उनके विकारों को दूर करने के लिए उपयोगी है। इससे उपचार करने पर मरीज को कोई कष्ट महसूस नहीं होता। अगर मरीज आंखें बंद करके बैठा हो, तो उसे पता ही नहीं चलता कि अग्निकर्म से उसका उपचार भी हो चुका है। कुछ ऐसी ही तकनीक से अग्निकर्म विशेषज्ञों ने मंगलवार को आयुर्वेद विवि में पहुंचे मरीजों का उपचार किया। मौका था देश में पहली बार राजस्थान आयुर्वेद विवि में अग्निकर्म चिकित्सा पर आयोजित कार्यशाला का। विवि के कुलपति प्रो. राधेश्याम शर्मा के मार्गदर्शन में आयोजित इस कार्यशाला में अग्निकर्म विशेषज्ञ प्रो. एसएस शर्मा, महाराष्ट्र के डॉ. नरेंद्र एन गुजराती, प्रो. दयाशंकर मिश्रा, प्रो. राज्यवर्धन सिंह राय प्रो. महेश दीक्षित ने विवि के हॉस्पिटल में करीब 100 मरीजों का लाइव ट्रीटमेंट किया। इस दौरान कुलसचिव तुलसीदास शर्मा, प्राचार्य प्रो. गोविंद सहाय शुक्ल, डीन प्रो. महेंद्र शर्मा, उदयपुर आयुर्वेद महाविद्यालय के प्रो. महेश दीक्षित, डॉ. पीपी व्यास, डॉ. प्रमोद मिश्रा, वैद्य मनोज कुमार शर्मा, हॉस्पिटल उप अधीक्षक डॉ. परमानंद उपाध्याय, आवासीय चिकित्सा अधिकारी डॉ. विष्णुदत्त शर्मा सहित कई अन्य विशेषज्ञ उपस्थित थे। समापन समारोह का संचालन डॉ. संजय श्रीवास्तव ने किया।
घुटना,कमर दर्द में तात्कालिक राहत
आयोजनसचिव प्रो. ओपी दवे ने बताया कि घुटने, कमर दर्द, एड़ी, मोच, सिर दर्द, कटिस्नायुशूल और गठिया जैसे रोगों के उपचार के लिए अग्निकर्म कारगर है। इससे उपचार करने में सामान्यतया एक बार में 2 से 5 मिनट ही लगते हैं और मरीज को तात्कालिक लाभ भी महसूस होता है।
आयुर्वेदिक विवि में सेमिनार में विशेषज्ञों ने मरीजों का लाइव ट्रीटमेंट किया।
hin_Deva hin_Deva hin_Deva hin_Deva hin_Deva